  Майя Бывальцева 22–23 инвожое 2017-тӥ арын Татарстанысь Менделеевск муниципал ёросысь Тэремшур (Енабердино) черкогуртын удмурт егитъёслэн «БиГерд» улосвылкуспо форумзы ортчоз. Со сярысь ивортэ Татарстанысь Калыкъёслэн Эшъяськон юртсылэн ивортодэтъя центрез. Ужрадлэн валтӥсь ужпумез: егитъёсты удмурт кылэз но лулчеберетэз улӟытон, утен но вӧлмытон, пӧртэм выжы калыкъёслэсь кусыпъёссэс юнматон но азинтон уже кыскон. Форум удмурт егитъёс пӧлысь азьветлӥсьёсты шараяны юрттоз, егитъёс удмуртъёслы ужбергатӥсьёсын, мер азьветлӥсьёсын но тӧрлык ёзэсъёслэн ыстэм муртъёсынызы кенешон понна умой инты луоз. Со сяна, форум улсын удмурт йӧскалык дӥськутъёсын паськыт флешмоб ортчытозы, отчы Менделеевск ёросын улӥсь егит удмуртъёсты кыскозы. Улосвылкуспо форуме пыриськисьёслэн арлыдзы: 18–30 арес. Котькуд ёрослэсь 1–2 адями ыстыны кулэ. Оглом форуме 50 адями пыриськоз. Ужрадлы кичӧлтон сётӥз Менделеевск ёросысь лулчеберетъя управление, радъясьёсыз луо мунципал ёрослэн исполкомез но Татарстанын улӥсь удмуртъёслэн лулчеберетъя йӧскалык автономизы. Ватсалом, 24-тӥ иновжое Тэремшур черкогуртын ик «Гырон быдтон» элькун шулдыръяськон ортчоз. Тодэ вайытом туэ пӧсьтолэзе Татарстанысь удмуртъёслэн автономизы школаосын 8–10 классъёсын дышетскись удмурт пиналъёс калык лулчеберетъя лагерь смена ортчытыны чакла. Со сяна, покчи нылпиос понна «Мудорвай» вожвылъяськонэз азьланьтозы. Тегъёс: Лулчеберет егитъёс удмуртъёс Татарстан  